title: Decizia (UE) 2015/2355 a Consiliului din 10 decembrie 2015 de autorizare a anumitor state membre să accepte, în interesul Uniunii Europene, aderarea Federației Ruse la Convenția de la Haga din 1980 asupra aspectelor civile ale răpirii internaționale de copii

text:
               17.12.2015

               RO

               Jurnalul Oficial al Uniunii Europene

               L 331/14

         DECIZIA (UE) 2015/2355 A CONSILIULUI
   din 10 decembrie 2015
   de autorizare a anumitor state membre să accepte, în interesul Uniunii Europene, aderarea Federației Ruse la Convenția de la Haga din 1980 asupra aspectelor civile ale răpirii internaționale de copii
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 81 alineatul (3), coroborat cu articolul 218,
   având în vedere propunerea Comisiei Europene,
   având în vedere avizul Parlamentului European (1),
   întrucât:

               (1)

               Uniunea Europeană și-a stabilit drept unul dintre obiective promovarea protecției drepturilor copilului, după cum se afirmă la articolul 3 din Tratatul privind Uniunea Europeană. Măsurile de protecție a copiilor împotriva deplasării sau reținerii ilicite sunt parte esențială a politicii respective.

               (2)

               Consiliul a adoptat Regulamentul (CE) nr. 2201/2003 (2) (denumit în continuare „Regulamentul Bruxelles IIa”), care urmărește protejarea copiilor împotriva efectelor dăunătoare ale unei deplasări sau rețineri ilicite și stabilirea de proceduri în vederea garantării returnării imediate a copilului în statul reședinței sale obișnuite, precum și garantarea protecției drepturilor de vizitare și de încredințare.

               (3)

               Regulamentul (CE) nr. 2201/2003 completează și consolidează Convenția de la Haga din 25 octombrie 1980 asupra aspectelor civile ale răpirii internaționale de copii (denumită în continuare „Convenția de la Haga din 1980”) care stabilește, la nivel internațional, un sistem de obligații și de cooperare între statele contractante și între autoritățile centrale și urmărește garantarea returnării imediate a copiilor deplasați sau reținuți ilicit.

               (4)

               Toate statele membre ale Uniunii sunt parte la Convenția de la Haga din 1980.

               (5)

               Uniunea încurajează statele terțe să adere la Convenția de la Haga din 1980 și sprijină aplicarea corectă a Convenției de la Haga din 1980, participând între altele, alături de statele membre, la comisiile speciale organizate periodic de Conferința de la Haga de drept internațional privat.

               (6)

               Un cadru juridic comun aplicabil între statele membre ale Uniunii și statele terțe ar putea fi cea mai bună soluție pentru cazurile delicate de răpire internațională de copii.

               (7)

               Convenția de la Haga din 1980 dispune că aceasta se aplică în raporturile dintre statul aderent și acele state contractante care au declarat că acceptă aderarea.

               (8)

               Convenția de la Haga din 1980 nu permite organizațiilor de integrare economică regională precum Uniunea să devină parte la aceasta. Prin urmare, Uniunea nu poate să adere la convenția menționată și nici să depună o declarație de acceptare a unui stat aderent.

               (9)

               În conformitate cu Avizul 1/13 al Curții de Justiție a Uniunii Europene, declarațiile de acceptare în temeiul Convenției de la Haga din 1980 țin de competența externă exclusivă a Uniunii.

               (10)

               La 28 iulie 2011, Federația Rusă a depus instrumentul său de aderare la Convenția de la Haga din 1980. Convenția de la Haga din 1980 a intrat în vigoare în cazul Federației Ruse la 1 octombrie 2011.

               (11)

               Mai multe state membre au acceptat deja aderarea Federației Ruse la Convenția de la Haga din 1980. O evaluare a situației din Federația Rusă a condus la concluzia că acele state membre care încă nu au acceptat aderarea Federației Ruse sunt în măsură să accepte, în interesul Uniunii, aderarea Federației Ruse în conformitate cu Convenția de la Haga din 1980.

               (12)

               Prin urmare, statele membre care nu au acceptat încă aderarea Federației Ruse ar trebui să fie autorizate să depună declarația de acceptare a aderării Federației Ruse, în interesul Uniunii, în conformitate cu prezenta decizie. Republica Bulgaria, Republica Cehă, Republica Estonia, Irlanda, Republica Elenă, Regatul Spaniei, Republica Franceză, Republica Croația, Republica Lituania, România, Republica Slovenia, Republica Slovacă și Republica Finlanda, care au acceptat deja aderarea Federației Ruse la Convenția de la Haga din 1980, nu ar trebui să depună noi declarații de acceptare, deoarece declarațiile existente rămân valabile în temeiul dreptului internațional public.

               (13)

               Regatul Unit și Irlanda au obligații în temeiul Regulamentului (CE) nr. 2201/2003 și participă la adoptarea și la aplicarea prezentei decizii.

               (14)

               În conformitate cu articolele 1 și 2 din Protocolul nr. 22 privind poziția Danemarcei, anexat la Tratatul privind Uniunea Europeană și la Tratatul privind funcționarea Uniunii Europene, Danemarca nu participă la adoptarea prezentei decizii, care nu este obligatorie pentru aceasta și nu i se aplică,

         ADOPTĂ PREZENTA DECIZIE:
   Articolul 1
   (1)   Statele membre care nu au făcut încă acest lucru sunt autorizate să accepte aderarea Federației Ruse la Convenția de la Haga din 25 octombrie 1980 asupra aspectelor civile ale răpirii internaționale de copii (denumită în continuare „Convenția de la Haga din 1980”), în interesul Uniunii.
   (2)   Statele membre menționate la alineatul (1) depun cel târziu până la 11 decembrie 2016 o declarație de acceptare a aderării Federației Ruse la Convenția de la Haga din 1980, în interesul Uniunii, după cum urmează:

      „[Denumirea completă a STATULUI MEMBRU] declară că acceptă aderarea Federației Ruse la Convenția de la Haga din 25 octombrie 1980 asupra aspectelor civile ale răpirii internaționale de copii, în conformitate cu Decizia (UE) 2015/2355 a Consiliului.”

   (3)   Fiecare stat membru informează Consiliul și Comisia în legătură cu depunerea declarației sale de acceptare a aderării Federației Ruse și transmite Comisiei textul declarației în termen de două luni de la depunerea acesteia.
   Articolul 2
   Statele membre care au depus declarația de acceptare a aderării Federației Ruse la Convenția de la Haga din 1980 înainte de data adoptării prezentei decizii nu depun noi declarații.
   Articolul 3
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.
   Articolul 4
   Prezenta decizie se adresează tuturor statelor membre, cu excepția Republicii Bulgaria, Republicii Cehe, Regatului Danemarcei, Republicii Estonia, Irlandei, Republicii Elene, Regatului Spaniei, Republicii Franceze, Republicii Croația, Republicii Lituania, României, Republicii Slovenia, Republicii Slovace și Republicii Finlanda.

      Adoptată la Bruxelles, 10 decembrie 2015.

            Pentru Consiliu

            Președintele

         F. BAUSCH

      (1)  Avizul din 11 februarie 2015 (nepublicat încă în Jurnalul Oficial).

      (2)  Regulamentul (CE) nr. 2201/2003 al Consiliului din 27 noiembrie 2003 privind competența, recunoașterea și executarea hotărârilor judecătorești în materie matrimonială și în materia răspunderii părintești, de abrogare a Regulamentului (CE) nr. 1347/2000 (JO L 338, 23.12.2003, p. 1).


title: Decizia Consiliului din 6 aprilie 2009 privind semnarea și aplicarea provizorie a Acordului dintre Comunitatea Europeană și Barbados privind exonerarea de obligația de a deține viză de scurtă ședere (2009/479/CE)

text:
               30.6.2009

               RO

               Jurnalul Oficial al Uniunii Europene

               L 169/9

         DECIZIA CONSILIULUI
   din 6 aprilie 2009
   privind semnarea și aplicarea provizorie a Acordului dintre Comunitatea Europeană și Barbados privind exonerarea de obligația de a deține viză de scurtă ședere
   (2009/479/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 62 punctul 2 litera (b) punctul (i), coroborat cu articolul 300 alineatul (2) primul paragraf prima teză,
   având în vedere propunerea Comisiei,
   întrucât:

               (1)

               Regulamentul (CE) nr. 1932/2006 al Consiliului (1) a modificat Regulamentul (CE) nr. 539/2001 (2) de stabilire a listei țărilor terțe ai căror resortisanți trebuie să dețină viză pentru trecerea frontierelor externe ale Uniunii Europene (lista negativă) și a listei țărilor terțe ai căror resortisanți sunt exonerați de această obligație (lista pozitivă), printre altele prin transferarea Barbados de pe lista negativă pe lista pozitivă. Mai mult, Regulamentul (CE) nr. 1932/2006 prevede că exonerarea se aplică doar de la data intrării în vigoare a unui acord privind exonerarea de vize încheiat între Comunitatea Europeană și Barbados.

               (2)

               Prin decizia din 5 iunie 2008, Consiliul a autorizat Comisia să negocieze un acord între Comunitatea Europeană și Barbados privind exonerarea de obligația de a deține viză de scurtă ședere.

               (3)

               Negocierile privind acordul au fost inițiate la 7 iulie 2008 și încheiate la 16 octombrie 2008.

               (4)

               Acordul parafat la Bruxelles la data de 12 noiembrie 2008 ar trebui semnat și declarațiile atașate ar trebui aprobate. Acordul ar trebui aplicat cu titlu provizoriu, până la finalizarea procedurilor necesare pentru încheierea formală a acestuia.

               (5)

               În conformitate cu articolele 1 și 2 din Protocolul privind poziția Regatului Unit și a Irlandei, anexat la Tratatul privind Uniunea Europeană și la Tratatul de instituire a Comunității Europene, Regatul Unit și Irlanda nu participă la adoptarea prezentei decizii, nu au obligații în temeiul acesteia și nu fac obiectul aplicării sale,

         DECIDE:
   Articolul 1
   Se aprobă în numele Comunității semnarea Acordului dintre Comunitatea Europeană și Barbados privind exonerarea de obligația de a deține viză de scurtă ședere (denumit în continuare „acordul”), sub rezerva încheierii acestuia.
   Textul acordului se atașează la prezenta decizie.
   Articolul 2
   Declarațiile atașate la prezenta decizie se aprobă în numele Comunității.
   Articolul 3
   Președintele Consiliului este autorizat să desemneze persoana (persoanele) împuternicită (împuternicite) să semneze acordul în numele Comunității, sub rezerva încheierii acestuia.
   Articolul 4
   Acordul se aplică cu titlu provizoriu de la data semnării acestuia (3) până la finalizarea procedurilor necesare pentru încheierea formală a acestuia.

      Adoptată la Luxemburg, 6 aprilie 2009.

            Pentru Consiliu

            Președintele

         J. POSPÍŠIL

      (1)  JO L 405, 30.12.2006, p. 23.

      (2)  JO L 81, 21.3.2001, p. 1.

      (3)  Data semnării acordului se va publica în Jurnalul Oficial al Uniunii Europene de către Secretariatul General al Consiliului.
   DECLARAȚIE COMUNĂ CU PRIVIRE LA ISLANDA, NORVEGIA, ELVEȚIA ȘI LIECHTENSTEIN
   Părțile contractante iau act de relațiile strânse existente între Comunitatea Europeană și Norvegia, Islanda, Elveția și Liechtenstein, în special în temeiul acordurilor din 18 mai 1999 și 26 octombrie 2004 privind asocierea acestor țări la punerea în aplicare, respectarea și dezvoltarea acquis-ului Schengen.
   În astfel de circumstanțe, este de dorit ca autoritățile Norvegiei, Islandei, Elveției și statului Liechtenstein, pe de o parte, și ale Barbados, pe de altă parte, să încheie, fără întârziere, acorduri bilaterale privind exonerarea de obligația de a deține viză de scurtă ședere în condiții similare cu cele prevăzute în prezentul acord.
   DECLARAȚIE COMUNĂ PRIVIND INTERPRETAREA CATEGORIEI DE PERSOANE CARE CĂLĂTORESC ÎN VEDEREA DESFĂȘURĂRII UNEI ACTIVITĂȚI REMUNERATE, ASTFEL CUM SE PREVEDE LA ARTICOLUL 3 ALINEATUL (2) DIN PREZENTUL ACORD
   Dorind să asigure o interpretare comună, părțile contractante convin ca, în sensul prezentului acord, categoria de persoane care desfășoară activități remunerate să cuprindă și persoane care intră, cu scopul de a desfășura activități profesionale/remunerate, pe teritoriul celeilalte părți contractante ca angajat sau prestator de servicii.
   Această categorie nu ar trebui să includă:

               —

               oamenii de afaceri, adică persoane care călătoresc în scopuri de afaceri (fără să fie angajați în țara celeilalte părți contractante);

               —

               sportivii și artiștii care desfășoară activități pe bază ad hoc;

               —

               jurnaliștii trimiși de media din țara lor de reședință; și

               —

               stagiarii detașați în cadrul aceleiași întreprinderi.

         Punerea în aplicare a prezentei declarații este monitorizată de Comitetul mixt în limita responsabilităților care îi revin în temeiul articolului 6 din prezentul acord, care poate propune modificări, dacă, pe baza experienței părților contractante, le consideră necesare.
   DECLARAȚIE COMUNĂ PRIVIND INTERPRETAREA PERIOADEI DE TREI LUNI ÎN CADRUL PERIOADEI DE ȘASE LUNI, CALCULATĂ DE LA DATA PRIMEI INTRĂRI, ASTFEL CUM ESTE PREVĂZUTĂ LA ARTICOLUL 4 DIN PREZENTUL ACORD
   Părțile contractante convin că perioada maximă de trei luni în cadrul unei perioade de șase luni, calculată de la data primei intrări pe teritoriul Republicii Barbados sau în spațiul Schengen, astfel cum este prevăzută la articolul 4 din prezentul acord, înseamnă fie o vizită continuă, fie mai multe vizite ulterioare/consecutive, a căror durată nu depășește în total trei luni din oricare perioadă de șase luni.
   DECLARAȚIE COMUNĂ PRIVIND INFORMAREA CETĂȚENILOR ASUPRA ACORDULUI DE EXONERARE DE OBLIGAȚIA DE A DEȚINE VIZĂ
   Recunoscând importanța transparenței pentru cetățenii Uniunii Europene și ai Republicii Barbados, părțile contractante convin să asigure difuzarea completă a informațiilor cu privire la conținutul și consecințele acordului privind exonerarea de obligația de a deține viză și subiecte conexe, de exemplu informațiile privind condițiile de intrare.
    ---documentbreak---

               30.6.2009

               RO

               Jurnalul Oficial al Uniunii Europene

               L 169/10

         ACORD
   între Comunitatea Europeană și Barbados privind exonerarea de obligația de a deține viză de scurtă ședere
   COMUNITATEA EUROPEANĂ, denumită în continuare „Comunitatea”, și
   BARBADOS, denumite în continuare împreună „părțile contractante”,
   ÎN VEDEREA dezvoltării în continuare a relațiilor de prietenie între părțile contractante și din dorința de a facilita călătoriile fără viză pentru cetățenii lor, în cazul intrării și șederii de scurtă durată,
   AVÂND ÎN VEDERE Regulamentul (CE) nr. 1932/2006 al Consiliului din 21 decembrie 2006 de modificare a Regulamentul (CE) nr. 539/2001 de stabilire a listei țărilor terțe ai căror resortisanți trebuie să dețină viză pentru trecerea frontierelor externe și a listei țărilor terțe ai căror resortisanți sunt exonerați de această obligație (1), printre altele prin transferarea a șase țări terțe, inclusiv Barbados, pe lista resortisanților țărilor terțe exonerate de obligația de a deține viză de scurtă ședere în statele membre ale Uniunii Europene,
   ȚINÂND SEAMA de faptul că articolul 2 din Regulamentul (CE) nr. 1932/2006 prevede că pentru aceste șase țări exonerarea de obligația de a deține viză se aplică numai de la data intrării în vigoare a acordului privind exonerarea vizelor, care urmează să fie încheiat între Comunitatea Europeană și țara în cauză,
   RECUNOSCÂND că cetățenii tuturor statelor membre sunt exonerați de obligația de a deține viză când călătoresc în Barbados, dar pentru perioade diferite de 28 de zile sau 6 luni,
   DORIND să salvgardeze principiul egalității de tratament pentru toți cetățenii UE,
   LUÂND ÎN CONSIDERARE faptul că persoanele care călătoresc în vederea desfășurării unei activități remunerate în timpul șederii lor de scurtă durată nu fac obiectul prezentului acord și, prin urmare, pentru această categorie, normele relevante din legislația comunitară și din legislația națională a statelor membre, precum și legislația națională din Barbados cu privire la obligația de a deține viză sau la exonerarea de această obligație, precum și cu privire la accesul pe piața forței de muncă continuă să se aplice,
   LUÂND ÎN CONSIDERARE Protocolul privind poziția Regatului Unit și a Irlandei și Protocolul privind integrarea acquis-ului Schengen în cadrul Uniunii Europene, anexate la Tratatul privind Uniunea Europeană și la Tratatul de instituire a Comunității Europene, și confirmând că dispozițiile prezentului acord nu se aplică Regatului Unit și Irlandei,
   CONVIN DUPĂ CUM URMEAZĂ:
   Articolul 1
   Obiectivul
   Prezentul acord stabilește posibilitatea de a călători fără viză pentru cetățenii Uniunii Europene și cei din Barbados, în cazul călătoriilor pe teritoriul celeilalte părți contractante, pentru o perioadă maximă de trei luni, în cadrul unei perioade de șase luni.
   Articolul 2
   Definiții
   În sensul prezentului acord:

               (a)

               „stat membru” înseamnă orice stat membru al Uniunii Europene, cu excepția Regatului Unit și a Irlandei;

               (b)

               „cetățean al Uniunii Europene” înseamnă un resortisant al unui stat membru, astfel cum este definit la litera (a);

               (c)

               „cetățean al Barbados” înseamnă orice persoană care deține cetățenia Barbados;

               (d)

               „spațiul Schengen” înseamnă spațiul lipsit de frontiere interne care cuprinde teritoriile statelor membre, astfel cum sunt definite la litera (a), care aplică în întregime acquis-ul Schengen;

         Articolul 3
   Domeniul de aplicare
   (1)   Cetățenii Uniunii Europene care dețin un pașaport valabil simplu, diplomatic sau de serviciu/oficial emis de un stat membru pot intra și rămâne fără viză pe teritoriul Barbados pentru perioada de ședere definită la articolul 4 alineatul (1).
   Cetățenii Barbados care dețin un pașaport valabil simplu, diplomatic sau de serviciu/oficial emis de Barbados pot intra și rămâne fără viză pe teritoriul unui stat membru pentru perioada de ședere definită la articolul 4 alineatul (2).
   (2)   Alineatul (1) nu se aplică persoanelor care călătoresc în vederea desfășurării unei activități remunerate.
   Pentru această categorie de persoane, fiecare stat membru poate decide individual să impună obligația de a deține viză cetățenilor Barbados sau să retragă această obligație, în conformitate cu articolul 4 alineatul (3) din Regulamentul (CE) nr. 539/2001.
   Pentru această categorie de persoane, Barbados poate decide impunerea obligației de a deține viză sau exonerarea de această obligație, pentru cetățenii fiecărui stat membru în mod individual, în conformitate cu legislația sa națională.
   (3)   Exonerarea de obligația de a deține viză prevăzută în prezentul acord se aplică fără a aduce atingere legislației părților contractante privind condițiile de intrare și de scurtă ședere. Statele membre și Barbados își rezervă dreptul de a refuza intrarea și scurta ședere pe teritoriul acestora dacă una sau mai multe dintre aceste condiții nu sunt respectate.
   (4)   Exonerarea de obligația de a deține viză se aplică indiferent de modul de transport utilizat pentru a trece frontiera părților contractante.
   (5)   Aspectele care nu intră în domeniul de aplicare a prezentului acord sunt reglementate de dreptul comunitar, legislația națională a statelor membre sau a Barbados.
   Articolul 4
   Durata șederii
   (1)   Cetățenii Uniunii Europene pot rămâne pe teritoriul Barbados pe o perioadă de maximum trei luni, în cadrul unei perioade de șase luni, calculată de la data primei intrări pe teritoriul țării.
   (2)   Cetățenii Barbados pot rămâne în spațiul Schengen pe o perioadă de maximum trei luni în cadrul unei perioade de șase luni, calculată de la data primei intrări pe teritoriul oricărui stat membru care aplică integral acquis-ul Schengen. Această perioadă de trei luni în cadrul unei perioade de șase luni se va calcula independent de orice ședere într-un stat membru care nu aplică încă integral acquis-ul Schengen.
   Cetățenii Barbados pot rămâne pe o perioadă de maximum trei luni, în cadrul unei perioade de șase luni, calculată de la data primei intrări pe teritoriul fiecărui stat membru care nu aplică încă integral acquis-ul Schengen, independent de perioada de ședere calculată pentru spațiul Schengen.
   (3)   Prezentul acord nu împiedică Barbados și statele membre să prelungească perioada de ședere peste cele trei luni, în conformitate cu legislația națională și comunitară.
   Articolul 5
   Aplicarea teritorială
   (1)   În ceea ce privește Republica Franceză, dispozițiile prezentului acord se aplică numai pe teritoriul european al Republicii Franceze.
   (2)   În ceea privește Regatul Țărilor de Jos, dispozițiile prezentului acord se aplică numai pe teritoriul european al Regatului Țărilor de Jos.
   Articolul 6
   Comitetul mixt de gestionare a acordului
   (1)   Părțile contractante instituie un Comitet mixt de experți (denumit în continuare „Comitetul”), alcătuit din reprezentanți ai Comunității Europene și reprezentanți ai Barbados. Comunitatea este reprezentată de Comisia Europeană.
   (2)   Comitetul îndeplinește, printre altele, următoarele atribuții:

               (a)

               monitorizarea și punerea în aplicare a prezentului acord;

               (b)

               propunerea de modificări sau completări la prezentul acord;

               (c)

               soluționarea diferendelor legate de interpretarea sau aplicarea dispozițiilor prezentului acord.

         (3)   Comitetul se reunește ori de câte ori este necesar, la cererea uneia dintre părțile contractante.
   (4)   Comitetul își stabilește propriul regulament de procedură.
   Articolul 7
   Relația dintre prezentul acord și acordurile bilaterale existente între statele membre și Barbados privind exonerarea de obligația de a deține viză
   Dispozițiile prezentului acord prevalează asupra dispozițiilor oricăror acorduri bilaterale sau aranjamente încheiate între fiecare stat membru și Barbados, în măsura în care dispozițiile acestor acorduri sau aranjamente vizează aspecte care intră în domeniul de aplicare a prezentului acord.
   Articolul 8
   Dispoziții finale
   (1)   Prezentul acord se ratifică sau se aprobă de către părțile contractante în conformitate cu procedurile interne ale acestora și intră în vigoare în prima zi a celei de a doua luni care urmează datei la care părțile contractante își notifică reciproc faptul că procedurile menționate mai sus au fost finalizate.
   (2)   Prezentul acord se încheie pe o perioadă nedeterminată, cu excepția cazului în care este denunțat în conformitate cu alineatul (5).
   (3)   Prezentul acord poate fi modificat prin acordul scris al părților contractante. Modificările intră în vigoare după ce părțile contractante și-au notificat îndeplinirea procedurilor interne necesare în acest sens.
   (4)   Oricare parte contractantă poate suspenda integral sau parțial prezentul acord, în special din motive de ordine publică, de securitate națională sau de protecție a sănătății publice, ca urmare a imigrației ilegale sau a reintroducerii obligației de a deține viză de către una dintre părțile contractante. Decizia de suspendare este notificată celeilalte părți contractante cu cel puțin 2 luni înainte de intrarea sa în vigoare. Partea contractantă care a suspendat aplicarea prezentului acord informează de îndată cealaltă parte contractantă, în momentul în care motivele suspendării nu mai există.
   (5)   Fiecare parte contractantă poate denunța prezentul acord, printr-o notificare adresată în scris celeilalte părți. Prezentul acord își încetează valabilitatea după 90 de zile de la data unei astfel de notificări.
   (6)   Republica Barbados poate suspenda sau denunța prezentul acord numai cu privire la toate statele membre ale Comunității Europene.
   (7)   Comunitatea Europeană poate suspenda sau denunța prezentul acord numai cu privire la toate statele sale membre.

      Încheiat la Bruxelles, în dublu exemplar, la 28 mai 2009, în limbile bulgară, cehă, daneză, engleză, estonă, finlandeză, franceză, germană, greacă, italiană, letonă, lituaniană, maghiară, malteză, olandeză, polonă, portugheză, română, slovacă, slovenă, spaniolă și suedeză, toate aceste texte fiind egal autentice.

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen

         За Барбадос
         Por Barbados
         Za Barbados
         For Barbados
         Für Barbados
         Barbadose nimel
         Για τα Μπαρμπάντος
         For Barbados
         Pour la Barbade
         Per le Barbados
         Barbadosas vārdā
         Barbadoso vardu
         Barbados részéről
         Għal Barbados
         Voor Barbados
         W imieniu Barbadosu
         Por Barbados
         Pentru Barbados
         Za Barbados
         Za Barbados
         Barbadosin puolesta
         För Barbados

      (1)  JO L 405, 30.12.2006, p. 23.


title: 2011/503/UE: Decizia Comisiei din 11 august 2011 de autorizare a Spaniei să suspende temporar în cazul lucrătorilor români aplicarea articolelor 1-6 din Regulamentul (UE) nr. 492/2011 al Parlamentului European și al Consiliului privind libera circulație a lucrătorilor în cadrul Uniunii

text:
               12.8.2011

               RO

               Jurnalul Oficial al Uniunii Europene

               L 207/22

         DECIZIA COMISIEI
   din 11 august 2011
   de autorizare a Spaniei să suspende temporar în cazul lucrătorilor români aplicarea articolelor 1-6 din Regulamentul (UE) nr. 492/2011 al Parlamentului European și al Consiliului privind libera circulație a lucrătorilor în cadrul Uniunii
   (2011/503/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Actul de aderare a Republicii Bulgaria și a României (1), în special articolul 23 și anexa VII partea 1 alineatul (7) al doilea paragraf „Libera circulație a persoanelor”,
   având în vedere cererea înaintată de Spania la 28 iulie 2011,
   întrucât:

               (1)

               Începând cu data de 1 ianuarie 2009, Spania aplică pe deplin articolele 1-6 din Regulamentul (CEE) nr. 1612/68 al Consiliului din 15 octombrie 1968 privind libera circulație a lucrătorilor în cadrul Comunității (2). Regulamentul (CEE) nr. 1612/68 a fost codificat și a fost înlocuit cu Regulamentul (UE) nr. 492/2011 al Parlamentului European și al Consiliului din 5 aprilie 2011 privind libera circulație a lucrătorilor în cadrul Uniunii (3), care a intrat în vigoare la data de 16 iunie 2011.

               (2)

               Având în vedere un dezechilibru grav al pieței spaniole a forței de muncă, Spania a notificat Comisiei la data de 22 iulie 2011, în conformitate cu anexa VII partea 1 alineatul (7) al treilea paragraf din Actul de aderare din 2005, faptul că în acea zi a decis să reintroducă restricțiile pentru accesul lucrătorilor români la piața forței de muncă, în special din cauza necesității de a acționa imediat în privința situației sezoniere existente în sectorul agricol pe parcursul verii; în lipsa acestei măsuri, pericolul creșterii, în așteptarea unei decizii a Comisiei, în conformitate cu anexa VII alineatul (7) al doilea paragraf, a numărului de lucrători români sosiți în Spania ar periclita eficacitatea însăși a restricțiilor reintroduse. În același timp, guvernul spaniol a transmis o notificare ex-post motivată, în care oferă informații menite să ateste existența dezechilibrului pieței forței de muncă.

               (3)

               Prin scrisoarea din 28 iulie 2011, în temeiul anexei VII alineatul (7) al doilea paragraf din Actul de aderare din 2005, Spania a continuat notificarea din data de 22 iulie 2011, solicitând Comisiei să declare faptul că articolele 1-6 din Regulamentul (UE) nr. 492/2011 se suspendă în totalitate în cazul lucrătorilor români pe întreg teritoriul Spaniei și în toate sectoarele pieței forței de muncă, precum și faptul că decizia care urmează să fie adoptată ar trebui să fie revizuită până la data de 31 decembrie 2012.

               (4)

               Spania își justifică solicitarea făcând trimitere la dezechilibrul grav recent al pieței spaniole a forței de muncă, în special la scăderea fără precedent a nivelului de ocupare a forței de muncă drept urmare a recesiunii economice care a început în 2008 și care a determinat creșterea șomajului, rata actuală a șomajului depășind 20 %, precum și la dificultatea de a recrea pe termen scurt un număr substanțial de locuri de muncă.

               (5)

               Spania declară că dezechilibrul pieței spaniole a forței de muncă, care amenință grav nivelul de ocupare a forței de muncă, este de natură generală și nu se limitează la o regiune sau la un sector anume.

               (6)

               Spania își justifică, de asemenea, solicitarea prin următoarele elemente: scăderea ponderii resortisanților români în cadrul ocupării forței de muncă în Spania; creșterea continuă a șomajului și creșterea pronunțată a numărului de resortisanți români rezidenți în Spania care s-a produs în pofida evoluției negative a pieței spaniole a forței de muncă și care a avut un impact asupra capacității Spaniei de a absorbi noi fluxuri de lucrători.

               (7)

               Anexa VII partea 1 alineatul (7) din Actul de aderare din 2005 constituie o clauză de salvgardare, scopul acesteia fiind de a permite unui stat membru care deja aplică pe deplin articolele 1-6 din Regulamentul (UE) nr. 492/2011 cu privire la lucrătorii care fac obiectul dispozițiilor tranzitorii din anexa respectivă, și care se confruntă sau prevede că se va confrunta cu un dezechilibru grav al pieței forței de muncă, să reinstituie restricții privind libera circulație a lucrătorilor cu scopul de a restabili echilibrul pieței forței de muncă într-o anumită regiune sau într-un anumit sector de activitate.

               (8)

               Anexa VII partea 1 alineatul (7) din Actul de aderare din 2005 prevede două proceduri înrudite: procedura normală în temeiul alineatului (7) al doilea paragraf și procedura de urgență în temeiul alineatului (7) al treilea paragraf. În timp ce procedura de la alineatul (7) al doilea paragraf prevede că statul membru trebuie să solicite Comisiei să declare în termen de două săptămâni suspendarea totală sau parțială a legislației Uniunii privind accesul liber la piața forței de muncă într-o anumită regiune sau într-un anumit sector de activitate, procedura prevăzută la alineatul (7) al treilea paragraf prevede că, în cazuri urgente și excepționale în care statul membru respectiv nu poate aștepta rezultatul unei decizii a Comisiei în temeiul alineatului (7) al doilea paragraf, acesta poate suspenda în mod unilateral aplicarea legislației UE privind libera circulație a lucrătorilor.

               (9)

               Analiza datelor economice disponibile arată faptul că Spania se confruntă, într-adevăr, cu un dezechilibru grav al pieței forței de muncă, caracterizat prin cea mai ridicată rată a șomajului din UE (datele lunare ale Eurostat privind rata șomajului indică pentru Spania o rată de 21,0 %, în comparație cu media de 9,4 % la nivelul UE și cu rata de 9,9 % a zonei Euro în iunie 2011), o rată a șomajului deosebit de ridicată în rândul tinerilor (45,7% în iunie 2011) și o redresare lentă a economiei (cifrele Eurostat indică faptul că în Spania PIB a crescut în primul trimestru din 2011 cu numai 0,3 % în comparație cu trimestrul anterior, față de o creștere a PIB de 0,8 % pentru UE și zona Euro), această situație fiind agravată și mai mult de contextul financiar internațional problematic din prezent care impune Spaniei să introducă restricții bugetare suplimentare cu scopul de a obține consolidarea fiscală, fapt care ar putea avea alte efecte negative pe termen scurt asupra creșterii economice a acesteia. Impactul scăderii nivelului de ocupare a forței de muncă a avut un caracter general și a afectat toate regiunile și toate sectoarele de producție. Datele anchetei privind forța de muncă pentru perioada cuprinsă între 2008 și 2010 arată, de asemenea, o scădere generală a nivelului de ocupare a forței de muncă de 9 %, iar în sectorul construcțiilor chiar de 33 %, care a afectat toate regiunile și a variat între 6 % în Țara Bascilor și 13 % în Comunitatea autonomă Valenciană.

               (10)

               Prin urmare, Comisia consideră că Spania a furnizat dovezi care atestă faptul că aceasta se confruntă cu un dezechilibru generalizat al pieței forței de muncă care afectează grav nivelul de ocupare a forței de muncă în toate regiunile și în toate sectoarele de activitate și care poate persista în viitorul apropiat.

               (11)

               De asemenea, analiza efectuată de Comisie a stabilit faptul că: resortisanții români care locuiesc în Spania sunt grav afectați de șomaj în proporție de peste 30 % (sursă: datele Eurostat din ancheta privind forța de muncă, primul trimestru din 2011). Fluxurile de resortisanți români care sosesc în Spania, în pofida unei anumite scăderi datorate recesiunii economice, rămân substanțiale, cu toate că cererea de forță de muncă din Spania este scăzută. Numărul resortisanților români care locuiesc, în mod obișnuit, în Spania a crescut de la 388 000 la 1 ianuarie 2006 la 823 000 la 1 ianuarie 2010 (sursă: statisticile Eurostat referitoare la migrație).

               (12)

               Este probabil ca nerestricționarea în continuare a fluxurilor de lucrători români care sosesc în Spania să fie un factor care să crească presiunea exercitată asupra pieței spaniole a forței de muncă.

               (13)

               Prin urmare, cu scopul de a restabili situația normală a pieței spaniole a forței de muncă, este adecvat ca Spania să fie autorizată să limiteze temporar accesul liber al lucrătorilor români la piața spaniolă a forței de muncă.

               (14)

               Restricțiile privind accesul la piața forței de muncă constituie o derogare de la un principiu fundamental al Tratatului privind funcționarea Uniunii Europene, și anume libera circulație a lucrătorilor. În conformitate cu jurisprudența consacrată a Curții de Justiție, astfel de măsuri ar trebui să fie interpretate și aplicate în mod restrictiv.

               (15)

               Prin urmare, cu toate că, având în vedere situația specială actuală a pieței forței de muncă din Spania și luând în considerare efectele de deplasare și alte repercusiuni care ar putea avea loc între diversele regiuni și sectoare de activitate ca urmare a unei restricționări selective, este adecvat în prezent să se aplice restricții pentru activitățile salariate pe întreg teritoriul Spaniei și în toate sectoarele de activitate, sfera de aplicare a derogării va putea fi micșorată în cazul în care Comisia va stabili că informațiile relevante care au determinat acceptarea derogării s-au schimbat sau că efectele derogării se dovedesc a fi mai restrictive decât este necesar pentru a atinge scopul declarat, în special în cazul activităților salariate care necesită o diplomă universitară sau calificări echivalente.

               (16)

               De asemenea, cu toate că, pentru ca restricțiile autorizate prin prezenta decizie să aibă efectul scontat asupra pieței forței de muncă din Spania, se consideră în prezent că este adecvat ca aceste restricții să rămână în vigoare până la 31 decembrie 2012, acest termen limită poate fi redus, în cazul în care Comisia va stabili că informațiile relevante care au determinat adoptarea prezentei decizii s-au schimbat sau că efectele acesteia se dovedesc a fi mai restrictive decât este necesar pentru a atinge scopul deciziei.

               (17)

               În acest scop, se va solicita Spaniei să furnizeze Comisiei trimestrial datele statistice necesare pentru a evalua evoluția pieței forței de muncă pe sectoare de activitate și pe ocupații. Primul raport trimestrial trebuie prezentat înainte de 31 decembrie 2011.

               (18)

               Decizia de autorizare a Spaniei să reintroducă restricții privind accesul liber al resortisanților români la piața forței de muncă din Spania este luată, în continuare, cu anumite condiții pentru a garanta limitarea strictă a acestor restricții la ceea ce este necesar pentru a îndeplini scopul prevăzut.

               (19)

               Prin urmare, nu este adecvat să se autorizeze reintroducerea restricțiilor în cazul resortisanților români și al membrilor familiilor acestora care sunt deja angajați pe piața forței de muncă din Spania și în cazul resortisanților români și al familiilor acestora care sunt deja înregistrați de serviciile spaniole de ocupare a forței de muncă drept persoane în căutarea unui loc de muncă.

               (20)

               Principiile care guvernează restricțiile privind accesul la piața forței de muncă, astfel cum sunt stabilite în anexa VII partea 1 din Actul de aderare din 2005, cum ar fi clauza suspensivă și principiul preferinței acordate cetățenilor Uniunii menționat la alineatul (14), ar trebui să fie respectate, de asemenea.

               (21)

               Dreptul membrilor familiilor lucrătorilor români de a se angaja în Spania ar trebui să fie guvernat mutatis mutandis de dispozițiile prevăzute în anexa VII partea 1 alineatul (8) din Actul de aderare din 2005.

               (22)

               Restricțiile autorizate prin prezenta decizie privind drepturile de acces ale resortisanților români și ale membrilor familiilor acestora la piața forței de muncă din Spania se limitează strict la domeniul de aplicare al prezentei decizii și nu pot afecta în niciun fel oricare alte drepturi de care resortisanții români și membrii familiilor acestora beneficiază în temeiul legislației Uniunii.

               (23)

               Trebuie să fie asigurat un proces trimestrial de monitorizare și informare privind evoluția pieței forței de muncă din Spania.

               (24)

               În scopul monitorizării, trebuie asigurată obligația de a se furniza Comisiei detalii privind măsurile pe care Spania le-a adoptat pe baza prezentei decizii,

         ADOPTĂ PREZENTA DECIZIE:
   Articolul 1
   Spania este autorizată prin prezenta decizie să suspende, în cazul resortisanților români, articolele 1-6 din Regulamentul (UE) nr. 492/2011 până la data de 31 decembrie 2012 și sub rezerva condițiilor specificate la articolele 2-4 din prezenta decizie.
   Articolul 2
   Prezenta decizie nu afectează resortisanții români și membrii familiilor acestora

               1.

               care sunt angajați în Spania în ziua intrării în vigoare a prezentei decizii;

               2.

               care sunt înregistrați de serviciile spaniole de ocupare a forței de muncă drept persoane în căutarea unui loc de muncă în ziua intrării în vigoare a prezentei decizii.

         Articolul 3
   Aplicarea prezentei decizii se supune mutatis mutandis condițiilor privind dispozițiile tranzitorii prevăzute în anexa VII partea 1 din Actul de aderare din 2005.
   Articolul 4
   Spania adoptă toate măsurile necesare pentru a continua monitorizarea atentă a evoluției pieței forței de muncă. Aceasta transmite Comisiei date statistice trimestriale care să demonstreze evoluția pieței forței de muncă pe sectoare de activitate și pe ocupații. Primul raport trimestrial trebuie prezentat înainte de 31 decembrie 2011.
   Spania va transmite Comisiei și statelor membre, fără întârziere, în cazul în care se va produce orice schimbare semnificativă a situației, actualizarea informațiilor relevante pe care le-a transmis deja odată cu cererea sa de adoptare a unei decizii a Comisiei pe tema care face obiectul prezentei decizii.
   Articolul 5
   Prezenta decizie poate fi modificată sau abrogată în special în cazul în care informațiile relevante menționate la articolul 4 și care au dus la adoptarea acesteia se modifică sau dacă efectele deciziei se dovedesc a fi mai restrictive decât este necesar pentru a atinge scopul deciziei.
   Articolul 6
   Spania furnizează Comisiei, în termen de două luni de la primirea prezentei decizii, detalii privind măsurile pe care le-a adoptat pe baza acesteia.
   Articolul 7
   Prezenta decizie intră în vigoare la data publicării în Jurnalul Oficial al Uniunii Europene.

      Adoptată la Bruxelles, 11 august 2011.

            Pentru Comisie

            Președintele

         José Manuel BARROSO

      (1)  JO L 157, 21.6.2005, p. 203.

      (2)  JO L 257, 19.10.1968, p. 2. Ediția specială în limba engleză seria I capitolul 1968(II) p. 475.

      (3)  JO L 141, 27.5.2011, p. 1.


title: Decizia (UE) 2017/1763 a Consiliului din 25 septembrie 2017 de numire a unui membru și a unui supleant, propuși de Republica Lituania, în cadrul Comitetului Regiunilor

text:
               28.9.2017

               RO

               Jurnalul Oficial al Uniunii Europene

               L 250/57

         DECIZIA (UE) 2017/1763 A CONSILIULUI
   din 25 septembrie 2017
   de numire a unui membru și a unui supleant, propuși de Republica Lituania, în cadrul Comitetului Regiunilor
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 305,
   având în vedere propunerea guvernului lituanian,
   întrucât:

               (1)

               La 26 ianuarie 2015, 5 februarie 2015 și 23 iunie 2015, Consiliul a adoptat Deciziile (UE) 2015/116 (1), (UE) 2015/190 (2) și (UE) 2015/994 (3) de numire a membrilor și a supleanților în cadrul Comitetului Regiunilor pentru perioada cuprinsă între 26 ianuarie 2015 și 25 ianuarie 2020.

               (2)

               Un loc de membru în cadrul Comitetului Regiunilor a devenit vacant ca urmare a încheierii mandatului domnului Mindaugas SINKEVIČIUS.

               (3)

               Un loc de supleant în cadrul Comitetului Regiunilor a devenit vacant ca urmare a încheierii mandatului domnului Jonas JARUTIS,

         ADOPTĂ PREZENTA DECIZIE:
   Articolul 1
   Sunt numiți în cadrul Comitetului Regiunilor pentru durata rămasă a mandatului actual, care se încheie la 25 ianuarie 2020:

               (a)

               în calitatea de membru:

                           —

                           domnul Tadeuš ANDŽEJEVSKI, Member of Vilnius District Municipal Council;

               (b)

               în calitatea de supleant:

                           —

                           doamna Lina KAIRYTĖ, Member of Panevėžys District Municipal Council.

         Articolul 2
   Prezenta decizie intră în vigoare la data adoptării.

      Adoptată la Bruxelles, 25 septembrie 2017.

            Pentru Consiliu

            Președintele

         M. MAASIKAS

      (1)  Decizia (UE) 2015/116 a Consiliului din 26 ianuarie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 20, 27.1.2015, p. 42).

      (2)  Decizia (UE) 2015/190 a Consiliului din 5 februarie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 31, 7.2.2015, p. 25).

      (3)  Decizia (UE) 2015/994 a Consiliului din 23 iunie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 159, 25.6.2015, p. 70).


title: 2007/159/CE: Decizia Consiliului din 22 februarie 2007 privind poziția Comunității referitoare la Proiectul de regulament al Comisiei Economice pentru Europa a Organizației Națiunilor Unite privind omologarea vehiculelor cu motor cu privire la câmpul de vizibilitate înainte al conducătorului auto (Text cu relevanță pentru SEE)

text:
               9.3.2007

               RO

               Jurnalul Oficial al Uniunii Europene

               L 69/37

      DECIZIA CONSILIULUI

   din 22 februarie 2007
   privind poziția Comunității referitoare la Proiectul de regulament al Comisiei Economice pentru Europa a Organizației Națiunilor Unite privind omologarea vehiculelor cu motor cu privire la câmpul de vizibilitate înainte al conducătorului auto
   (Text cu relevanță pentru SEE)
   (2007/159/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene,
   având în vedere Decizia 97/836/CE a Consiliului din 27 noiembrie 1997 privind aderarea Comunității Europene la Acordul Comisiei Economice pentru Europa a Organizației Națiunilor Unite privind adoptarea specificațiilor tehnice uniforme pentru vehicule cu roți, echipamente și componente care pot fi montate și/sau folosite la vehicule cu roți și condițiile pentru recunoașterea reciprocă a omologărilor acordate pe baza acestor specificații (1), în special articolul 4 alineatul (2) liniuța a doua,
   având în vedere propunerea Comisiei,
   având în vedere avizul conform al Parlamentului European,
   întrucât:

               (1)

               Proiectul de regulament al Comisiei Economice pentru Europa a Organizației Națiunilor Unite privind omologarea vehiculelor cu motor cu privire la câmpul de vizibilitate înainte al conducătorului auto (2) prevede eliminarea obstacolelor tehnice în comercializarea vehiculelor cu motor între părțile contractate în ceea ce privește aceste componente, garantând în același timp un înalt nivel de siguranță.

               (2)

               Este necesar să se definească poziția Comunității în privința proiectului de regulament menționat și să se prevadă un vot al Comunității, reprezentate de Comisie, în favoarea proiectului.

               (3)

               Proiectul de regulament ar trebui să facă parte din sistemul comunitar de omologare a vehiculelor cu motor deoarece domeniul de aplicare a Directivei 77/649/CEE a Consiliului din 27 septembrie 1977 privind apropierea legislațiilor statelor membre referitoare la câmpul de vizibilitate al conducătorilor auto (3) este similar cu cel al acestui proiect de regulament,

         DECIDE:
   Articolul 1
   Proiectul de regulament al Comisiei Economice pentru Europa a Organizației Națiunilor Unite (CEE/ONU) privind omologarea vehiculelor cu motor cu privire la câmpul de vizibilitate înainte al conducătorului auto, așa cum este cuprins în documentul TRANS/WP.29/2005/82, se aprobă.
   Articolul 2
   Comunitatea, reprezentată de Comisie, se va pronunța în favoarea proiectului de regulament CEE/ONU menționat la articolul 1 în cadrul următoarei reuniuni a Comitetului de administrație al Forumului mondial CEE/ONU de armonizare a regulamentelor privind vehiculele.
   Articolul 3
   Regulamentul CEE/ONU privind omologarea vehiculelor cu motor cu privire la câmpul de vizibilitate înainte al conducătorului auto devine parte integrantă a sistemului comunitar de omologare de tip a vehiculelor cu motor.

      Adoptată la Bruxelles, 22 februarie 2007.

            Pentru Consiliu

            Președintele

         F. MÜNTEFERING

      (1)  JO L 346, 17.12.1997, p. 78.

      (2)  Document CEE/ONU TRANS/WP.29/2005/82.

      (3)  JO L 267, 19.10.1977, p. 1. Directivă, astfel cum a fost modificată ultima dată prin Directiva 90/630/CEE a Comisiei (JO L 341, 6.12.1990, p. 20).


title: 2009/144/CE: Decizia Consiliului din 19 februarie 2009 de prelungire a perioadei de aplicare a măsurilor din Decizia 2002/148/CE de încheiere a consultărilor cu Zimbabwe în temeiul articolului 96 din Acordul de parteneriat ACP-CE

text:
               20.2.2009

               RO

               Jurnalul Oficial al Uniunii Europene

               L 49/15

      DECIZIA CONSILIULUI

   din 19 februarie 2009
   de prelungire a perioadei de aplicare a măsurilor din Decizia 2002/148/CE de încheiere a consultărilor cu Zimbabwe în temeiul articolului 96 din Acordul de parteneriat ACP-CE
   (2009/144/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 300 alineatul (2),
   având în vedere Acordul de parteneriat ACP-CE semnat la Cotonou la 23 iunie 2000 (1) și revizuit la Luxemburg la 25 iunie 2005 (2),
   având în vedere Acordul intern încheiat între reprezentanții guvernelor statelor membre care s-au reunit în cadrul Consiliului, privind măsurile care urmează a fi adoptate și procedurile care trebuie urmate pentru punerea în aplicare a Acordului de parteneriat ACP-CE (3), în special articolul 3,
   având în vedere propunerea Comisiei,
   întrucât:

               (1)

               Prin Decizia 2002/148/CE a Consiliului (4), s-au încheiat consultările cu Republica Zimbabwe în temeiul articolului 96 alineatul (2) litera (c) din Acordul de parteneriat ACP-CE și au fost adoptate măsurile necesare, prevăzute în anexa la prezenta decizie.

               (2)

               Prin Decizia 2008/158/CE (5), perioada de aplicare a măsurilor menționate la articolul 2 din Decizia 2002/148/CE, care a fost prelungită până la 20 februarie 2004 prin articolul 1 din Decizia 2003/112/CE (6), până la 20 februarie 2005 prin articolul 1 din Decizia 2004/157/CE (7), până la 20 februarie 2006 prin articolul 1 din Decizia 2005/139/CE (8), până la 20 februarie 2007 prin articolul 1 din Decizia 2006/114/CE (9) și până la 18 februarie 2008 prin articolul 1 din Decizia 2007/127/CE (10), a fost prelungită pentru o perioadă suplimentară de douăsprezece luni, până la 20 februarie 2009.

               (3)

               Elementele principale avute în vedere la articolul 9 din Acordul de parteneriat ACP-CE continuă să fie încălcate de către guvernul Republicii Zimbabwe, iar condițiile actuale din Zimbabwe nu asigură respectarea drepturilor omului, a principiilor democratice și a statului de drept.

               (4)

               Prin urmare, perioada de aplicare a măsurilor ar trebui să fie prelungită,

         DECIDE:
   Articolul 1
   Perioada de aplicare a măsurilor menționate la articolul 2 din Decizia 2002/148/CE se prelungește până la 20 februarie 2010. Măsurile sunt reexaminate în mod constant.
   Scrisoarea din anexa la prezenta decizie se adresează Președintelui Republicii Zimbabwe.
   Articolul 2
   Prezenta decizie intră în vigoare la data publicării în Jurnalul Oficial al Uniunii Europene.

      Adoptată la Bruxelles, 19 februarie 2009.

            Pentru Consiliu

            Președintele

         M. ŘÍMAN

      (1)  JO L 317, 15.12.2000, p. 3.

      (2)  JO L 209, 11.8.2005, p. 26.

      (3)  JO L 317, 15.12.2000, p. 376.

      (4)  JO L 50, 21.2.2002, p. 64.

      (5)  JO L 51, 26.2.2008, p. 19.

      (6)  JO L 46, 20.2.2003, p. 25.

      (7)  JO L 50, 20.2.2004, p. 60.

      (8)  JO L 48, 19.2.2005, p. 28.

      (9)  JO L 48, 18.2.2006, p. 26.

      (10)  JO L 53, 22.2.2007, p. 23.

      ANEXĂ
      Bruxelles,
      Uniunea Europeană acordă o importanță deosebită dispozițiilor articolului 9 din Acordul de parteneriat ACP-CE. Relațiile noastre se întemeiază pe respectarea drepturilor omului, instituțiile democratice și statul de drept, ca elemente fundamentale ale Acordului de parteneriat.
      Prin scrisoarea din 19 februarie 2002, Uniunea Europeană a adus la cunoștința dumneavoastră decizia sa de a încheia consultările purtate în conformitate cu articolul 96 din Acordul de parteneriat ACP-CE și de a adopta anumite „măsuri corespunzătoare”, în înțelesul articolului 96 alineatul (2) litera (c) din respectivul acord.
      Prin scrisorile din 19 februarie 2003, 19 februarie 2004, 18 februarie 2005, 15 februarie 2006, 21 februarie 2007 și 19 februarie 2008, Uniunea Europeană a adus la cunoștința dumneavoastră deciziile sale de a nu abroga aplicarea „măsurilor corespunzătoare” și de a prelungi perioada de aplicare a acestora până la 20 februarie 2004, 20 februarie 2005, 20 februarie 2006, 20 februarie 2007, 20 februarie 2008 și, respectiv, 20 februarie 2009.
      Uniunea Europeană salută faptul că, sub îndrumarea Comunității de dezvoltare a Africii de Sud (SADC), s-a ajuns la un acord între partidele din Zimbabwe. Uniunea Europeană își exprimă speranța că noul guvern își va demonstra angajamentul față de reformă, inclusiv în ceea ce privește respectarea statului de drept, a drepturilor omului și în domeniul democratizării.
      Cu toate acestea, la douăsprezece luni de la adoptarea ultimei decizii privind măsurile corespunzătoare, Uniunea Europeană consideră că nu a fost înregistrat niciun progres semnificativ în cele cinci domenii menționate în Decizia Consiliului din 18 februarie 2002.
      Având în vedere cele menționate, Uniunea Europeană consideră că măsurile corespunzătoare nu pot fi abrogate deocamdată și a decis să prelungească perioada de aplicare a acestora până la 20 februarie 2010, în așteptarea redeschiderii consultărilor.
      Uniunea Europeană ar dori să sublinieze încă o dată faptul că nu sancționează populația Republicii Zimbabwe și că va continua să se implice în operațiunile de natură umanitară și în proiectele care vin în sprijinul direct al populației, în special în proiectele din domeniul social, de democratizare și respectarea drepturilor omului și a statului de drept, care nu sunt afectate de aceste măsuri.
      Uniunea Europeană dorește să reamintească faptul că aplicarea măsurilor corespunzătoare în înțelesul articolului 96 din Acordul de parteneriat ACP-CE nu reprezintă un obstacol în calea dialogului politic, astfel cum se prevede la articolul 8 din respectivul acord.
      Ținând seama de toate acestea, Uniunea Europeană dorește să sublinieze încă o dată importanța pe care o acordă viitoarei cooperări CE-Zimbabwe și dorește să confirme dorința sa de a continua dialogul și de a realiza în viitorul apropiat progrese către o situație în care să fie posibilă reluarea pe deplin a cooperării.
      Cu deosebită considerație,

            Pentru Comisie

            Pentru Consiliu


title: Decizia Consiliului din 6 decembrie 1996 privind încheierea unui acord sub formă de schimb de scrisori între Comunitatea Europeană, pe de o parte, și Regatul Norvegiei, pe de altă parte, privind Protocolul nr. 2 la Acordul între Comunitatea Economică Europeană și Regatul Norvegiei

text:
Anunţ juridic important

|

31996D0753

Official Journal L 345 , 31/12/1996 P. 0078 - 0078 Ediţie specială în limba cehă Chapter 02 Volume 07 P. 330  - 330 Ediţie specială în limba estonă Chapter 02 Volume 07 P. 330  - 330 Ediţie specială în limba maghiară Chapter 02 Volume 07 P. 330  - 330 Ediţie specială în limba lituaniană Chapter 02 Volume 07 P. 330  - 330 Ediţie specială în limba letonă Chapter 02 Volume 07 P. 330  - 330 Ediţie specială în limba malteză Chapter 02 Volume 07 P. 330  - 330 Ediţie specială în limba polonă Chapter 02 Volume 07 P. 330  - 330 Ediţie specială în limba slovacă Chapter 02 Volume 07 P. 330  - 330 Ediţie specială în limba slovenă Chapter 02 Volume 07 P. 330  - 330

		19961206Decizia Consiliuluidin 6 decembrie 1996privind încheierea unui acord sub formă de schimb de scrisori între Comunitatea Europeană, pe de o parte, și Regatul Norvegiei, pe de altă parte, privind Protocolul nr. 2 la Acordul între Comunitatea Economică Europeană și Regatul Norvegiei(96/753/CE)CONSILIUL UNIUNII EUROPENE,având în vedere Tratatul de instituire a Comunității Europene, în special articolul 113, coroborat cu articolul 228 alineatul (2) prima teză,având în vedere propunerea Comisiei,întrucât s-a negociat un acord sub formă de schimb de scrisori între Comunitatea Europeană, pe de o parte, și Regatul Norvegiei, pe de altă parte, privind Protocolul nr. 2 la Acordul între Comunitatea Economică Europeană și Regatul Norvegiei [1] pentru a se ține seama de aderarea Republicii Austria, a Republicii Finlanda și a Regatului Suediei la Uniunea Europeană și punerea în aplicare a acordurilor din Runda Uruguay;întrucât este necesară aprobarea acordului,DECIDE:Articolul 1Acordul sub formă de schimb de scrisori între Comunitatea Europeană, pe de o parte, și Regatul Norvegiei, pe de altă parte, privind Protocolul nr. 2 la Acordul între Comunitatea Economică Europeană și Regatul Norvegiei se aprobă în numele Comunității.Textul acordului se anexează la prezenta decizie.Articolul 2Normele de aplicare a prezentei decizii sunt adoptate de Comisie, asistată de comitetul menționat la articolul 15 din Regulamentul (CE) nr. 3448/93 [2] în conformitate cu procedura prevăzută la articolul 16 din regulamentul menționat anterior.Articolul 3Președintele Consiliului este autorizat să numească persoana împuternicită să semneze acordul menționat la articolul 1 prin care Comunitatea își asumă obligații.Adoptată la Bruxelles, 6 decembrie 1996.Pentru ConsiliuPreședinteleD. Spring[1] JO L 171, 27.6.1973, p. 1.[2] JO L 318, 20.12.1993, p. 18.--------------------------------------------------


title: 2009/472/CE: Decizia Consiliului din 6 aprilie 2009 privind finalizarea procedurii de consultare cu Republica Islamică Mauritania în conformitate cu articolul 96 din Acordul de parteneriat ACP-CE

text:
               19.6.2009

               RO

               Jurnalul Oficial al Uniunii Europene

               L 156/26

      DECIZIA CONSILIULUI

   din 6 aprilie 2009
   privind finalizarea procedurii de consultare cu Republica Islamică Mauritania în conformitate cu articolul 96 din Acordul de parteneriat ACP-CE
   (2009/472/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene,
   având în vedere Acordul de parteneriat ACP-CE semnat la Cotonou la 23 iunie 2000 (denumit în continuare „acordul ACP-CE”), în special articolul 96,
   având în vedere acordul intern între reprezentanții guvernelor statelor membre reuniți în cadrul Consiliului privind măsurile ce trebuie luate și procedurile ce trebuie urmate pentru punerea în aplicare a Acordului de parteneriat ACP-CE (1), în special articolul 3,
   având în vedere propunerea Comisiei,
   întrucât:

               (1)

               Elementele esențiale ale acordului ACP-CE, menționate la articolul 9 din respectivul acord, au fost încălcate.

               (2)

               La 20 octombrie 2008, în conformitate cu articolul 96 din acordul ACP-CE, au fost inițiate consultări cu membrii grupului statelor din Africa, zona Caraibelor și Pacific (ACP) și cu Republica Islamică Mauritania, cu ocazia cărora reprezentanții juntei militare la putere nu au prezentat propuneri și angajamente satisfăcătoare. În ciuda unui termen suplimentar de o lună, nu poate fi menționat niciun element nou,

         DECIDE:
   Articolul 1
   Consultările cu Republica Islamică Mauritania, în conformitate cu articolul 96 din acordul ACP-CE, au fost finalizate.
   Articolul 2
   Măsurile specificate în scrisoarea care figurează în anexă se adoptă cu titlu de măsuri adecvate în sensul articolului 96 alineatul (2) litera (c) din acordul ACP-CE.
   Articolul 3
   Prezenta decizie intră în vigoare la data adoptării.
   Prezenta decizie expiră la 6 aprilie 2011. Aceasta este reexaminată în mod periodic, cel puțin o dată la 6 luni, prin intermediul unor misiuni de monitorizare comune ale Președinției Uniunii Europene și ale Comisiei.
   Articolul 4
   Prezenta decizie se publică în Jurnalul Oficial al Uniunii Europene.

      Adoptată la Luxemburg, 6 aprilie 2009.

            Pentru Consiliu

            Președintele

         J. POSPÍŠIL

      (1)  JO L 317, 15.12.2000, p. 376.

      ANEXĂ
      Domnule general,
      Uniunea Europeană acordă o importanță deosebită elementelor esențiale enumerate în articolul 9 din acordul de parteneriat ACP-CE semnat la Cotonou la 23 iunie 2000, denumit în continuare „acordul ACP-CE”, care privesc respectarea drepturilor omului, a principiilor democratice și a statului de drept, elemente pe care se bazează parteneriatul ACP-CE.
      În acest spirit, în urma loviturii de stat militare de la 6 august 2008, Uniunea Europeană a condamnat imediat lovitura de stat și a făcut apel, în numeroase rânduri, la respectarea democrației și a cadrului instituțional legal instituit începând cu 2007. În aplicarea articolului 96 din acordul ACP-CE și având în vedere că lovitura de stat constituie o încălcare gravă a elementelor esențiale enumerate în articolul 9 din respectivul acord, Uniunea Europeană s-a implicat într-un dialog politic cu regimul la putere, care a dus la inițierea de consultări în vederea examinării situației, precum și a soluțiilor consensuale posibile pentru o restabilire rapidă a ordinii constituționale.
      Cu ocazia reuniunii de deschidere a acestor consultări, care a avut loc la Paris, la 20 octombrie 2008, Uniunea Europeană nu a putut constata existența unor propuneri satisfăcătoare ale părții mauritane. Într-un spirit de deschidere către dialog și cunoscând pe deplin complexitatea situației politice din Mauritania, Uniunea Europeană a propus inițial ca aceste consultări să rămână deschise timp de o lună, însă a precizat că prezentarea de către partea mauritană a unei soluții potențial satisfăcătoare ar permite organizarea unei noi reuniuni de consultare. De asemenea, Uniunea a informat statele ACP și partea mauritană că, în absența unor noi elemente, se va pune capăt consultărilor și vor fi adoptate măsuri adecvate.
      Cu ocazia mai multor reuniuni prezidate de Uniunea Africană, Uniunea Europeană și cele cinci organizații internaționale care au format un grup de contact internațional pentru Mauritania au identificat în mod clar elementele esențiale pentru o soluție politică consensuală la criză.
      Grupul de contact internațional s-a reunit din nou, la 28 ianuarie 2009, cu puțin timp înaintea punerii în aplicare efective a sancțiunilor individuale hotărâte de Uniunea Africană, precum și la 20 februarie 2009, pentru a constata existența mai multor propuneri de ieșire din criză, printre care cea a actualei puteri, care a fost considerată insuficientă. Grupul de contact internațional a invitat părțile mauritane la un dialog politic național incluziv, sub auspiciile președintelui Uniunii Africane, în scopul unei restabiliri consensuale a ordinii constituționale.

         Măsuri adecvate de însoțire pentru restabilirea ordinii constituționale

      Pe baza elementelor menționate anterior, Uniunea Europeană a hotărât să pună capăt perioadei de consultări și a hotărât, în temeiul articolului 96 alineatul (2) litera (c) din acordul ACP-CE, să ia măsurile adecvate prezentate în continuare. Luând în considerare situația actuală nesatisfăcătoare și înghețarea deja în curs a unei părți importante a relațiilor de cooperare, aceste măsuri adecvate urmăresc reluarea progresivă a cooperării în funcție de respectarea următoarelor etape pe drumul restabilirii consensuale a ordinii constituționale:

                  1.

                  Situația actuală și măsurile imediate

                  2.

                  O soluție consensuală de ieșire din criză în conformitate cu elementele esențiale propuse de comunitatea internațională, în special instituirea, printr-un dialog politic incluziv și deschis, a unui cadru electoral care să permită organizarea de alegeri prezidențiale libere, transparente și reprezentative, organizate de instituții credibile, sub egida unui guvern neutru

                  3.

                  Punerea în aplicare efectivă și ireversibilă a soluției de ieșire din criză menționate anterior

                  4.

                  Restabilirea deplină a ordinii constituționale în Mauritania. Se consideră că situația este restabilită atunci când la putere se va afla un șef de stat legitim și când constituția va fi în vigoare și va fi respectată.

            1.   Situația actuală și măsurile imediate
      Măsurile descrise mai jos sunt adoptate. Măsurile restrictive privind cooperarea nu vor afecta ajutorul umanitar și nici sprijinul direct pentru populația și societatea civilă mauritane.
      Dialogul politic prevăzut în cadrul articolului 8 din acordul ACP-CE va fi menținut cu toate părțile mauritane, în paralel cu măsurile adecvate prevăzute la articolul 2 alineatul (5) din anexa VII la acordul ACP-CE. Acest dialog se va derula în cooperare cu grupul de contact internațional pentru Mauritania și s-ar putea intensifica de îndată ce ar fi acceptată o soluție consensuală pentru restabilirea ordinii constituționale.

                  A.

                  Punerea în aplicare a proiectelor în curs de derulare și a programului indicativ național al celui de-al zecelea FED, cu excepțiile și modificările menționate mai jos, rămâne suspendată până la o eventuală reluare treptată a cooperării pe baza condițiilor expuse.

                  B.

                  Comisia Europeană își rezervă dreptul de a-și relua imediat funcțiile de ordonator de credite național pentru FED.

                  C.

                  În măsura în care monitorizarea evoluțiilor și a deciziilor în materie de politici sectoriale puse în aplicare de autoritățile la putere, în calitate de regim de facto și nu de drept, afectează cooperarea încă în curs de derulare și în speranța unei eventuale reluări a cooperării ca urmare a găsirii unei soluții acceptabile pentru comunitatea internațională pentru ieșirea din criză, serviciile Comisiei vor continua să participe la dialogul, purtat la nivel tehnic, asupra politicilor sectoriale în Mauritania, fără ca acest dialog să poată fi considerat ca o recunoaștere a legalității regimului instalat după lovitura de stat de la 6 august 2008.

                  D.

                  Plățile aferente contractelor deja în curs de derulare vor fi onorate în conformitate cu deciziile de finanțare respective. Acestea includ proiectele următoare:

                              —

                              drumurile Rosso–Boghé și Kaedi–Gouaraye, precum și asistența tehnică pentru Ministerul Transporturilor;

                              —

                              proiectul „Amenajarea oazei Adrar” (încheierea angajamentelor în curs);

                              —

                              facilitatea Apă: continuarea celor trei contracte în curs;

                              —

                              facilitatea Energie: continuarea contractelor în curs;

                              —

                              programul de sprijin pentru ordonatorul de credite național: măsuri necesare pentru încheierea programului;

                              —

                              programul regional solar: continuarea contractelor în curs de derulare în Mauritania;

                              —

                              programul de sprijin pentru societatea civilă: continuarea punerii în aplicare a activităților referitoare la guvernanță în cadrul cererilor de propuneri gestionate în mod direct de Comisia Europeană;

                              —

                              programul de sprijin pentru organismul național de întreținere a drumurilor (ENER): continuarea contractelor limitată la angajamentele contractuale în curs de derulare;

                              —

                              contractul de finanțare în cadrul pachetului B regional pentru reabilitarea zonelor inundate din zona fluviului Senegal;

                              —

                              sprijinul pentru autoritățile locale (în afara FED): proiectul de îmbunătățire a gestiunii comunale a apei în Nouakchott și parteneriatul pentru sprijinirea sistemului școlar în localitatea Boustilla;

                              —

                              proiectul Zazou de epurare a apelor (în afara FED, cofinanțarea ONG-urilor).

                  E.

                  Noi contracte vor putea fi semnate, cu condiția respectării acordurilor de finanțare, pentru programele următoare:

                              —

                              lansarea de cereri de propuneri la nivel local în domeniul „Actori nestatali, democrație și drepturile omului” (în afara FED). Cererile de propuneri în favoarea autorităților locale rămân însă suspendate;

                              —

                              punerea în aplicare a proiectului de sprijin pentru gestionarea fluxurilor de migrație în cadrul fondurilor regionale ACP 9 FED;

                              —

                              punerea în aplicare a proiectului „Sprijinirea întoarcerii refugiaților” coordonat și armonizat cu sprijinul Oficiului pentru Ajutor Umanitar al Comisiei Europene (ECHO) cu condiția ca, pe de o parte, situația din Mauritania să permită punerea în aplicare și, pe de altă parte, să fie respectate clauzele contractuale prevăzute.

                  F.

                  Noi proiecte vor putea fi pregătite în domeniile următoare:

                              —

                              în cadrul reacției la criza alimentară propuse prin intermediul mobilizării pachetului B regional al celui de-al zecelea FED, o intervenție direcționată în favoarea populației va putea fi programată pentru o sumă de 2 080 000 EUR, care să fie realizată de către o organizație internațională și/sau un ONG, fără ca activitatea să implice un sprijin direct pentru administrație, stat sau agențiile acestuia;

                              —

                              programarea pachetului alocat Mauritaniei în cadrul noii „Facilități alimentare” și a liniei tematice „Securitate alimentară”, prin intermediul unor proiecte de sprijin pentru agricultură care vor putea fi puse în aplicare de către organizații internaționale sau de către organizații neguvernamentale;

                              —

                              programul indicativ național al celui de-al zecelea FED prevedea o sumă indicativă de 40 milioane EUR pentru sprijin bugetar. Acest proiect nu va putea fi pregătit înainte de restabilirea deplină a ordinii constituționale, astfel cum este descrisă la punctul 4, sub rezerva respectării condițiilor generale de eligibilitate necesare pentru punerea în aplicare a acestui tip de program;

                              —

                              valoarea indicativă a acestui program a fost deja redusă la 25 milioane EUR. Din cele 15 milioane EUR eliberate, 10 milioane EUR vor fi păstrate ca rezervă pentru un eventual sprijin pentru alegeri în cadrul unei soluții constituționale la criză, în conformitate cu cerințele comunității internaționale. Cele 5 milioane EUR restante vor fi păstrate ca rezervă, între altele, pentru eventuale crize umanitare care ar putea decurge ca urmare a crizei provocate de lovitura de stat din 6 august 2008;

                              —

                              programul de sprijin pentru gestionarea fluxurilor de migrație, prevăzut în cadrul programului indicativ național, dispunând de 8 milioane EUR, va fi pregătit în mod excepțional înainte de o eventuală reluare a cooperării, pe baza unor obiective și priorități care urmează să fie definite.

            2.   Soluția de consens acceptată
      Această situație implică existența unui acord efectiv cu părțile mauritane, după cum se prevede în partea introductivă a punctului 2.

                  G.

                  Următoarele proiecte vor fi deblocate:

                              —

                              portul mineralier Nouadhibou: negocierea și semnarea contractului pentru modernizarea portului, cu condiția ca reglementările în vigoare și rezultatele procedurii de licitație să permită acest lucru. Având în vedere că data-limită de executare, fără posibilitate de prelungire, a acestui proiect este fixată la 31 decembrie 2011, există un risc real de pierdere a finanțării proiectului (45 milioane EUR). Comisia va studia toate posibilitățile pentru a minimiza acest risc care se accentuează pe măsura trecerii timpului;

                              —

                              reprogramarea unui proiect de ridicare a epavelor din portul Nouadhibou ca urmare a transferului către cel de al zecelea FED, începând cu 31 decembrie 2008, a fondurilor Stabex prevăzute în acest scop (23 milioane EUR). Dacă nu ar fi avut loc lovitura de stat, contractul pentru această acțiune ar fi trebuit să fie semnat înainte de sfârșitul anului 2008. Procedurile de reprogramare și de pregătire a noului proiect vor debuta imediat, pentru a se putea trece cât mai curând posibil la faza punerii în aplicare, de îndată ce situația politică va permite acest lucru (soluția consensuală acceptată);

                              —

                              lansarea cererilor de propuneri la nivel local în favoarea autorităților locale care fuseseră suspendate.

            3.   Punerea în aplicare a soluției de ieșire din criză
      Această situație implică punerea în aplicare ireversibilă a soluției consensuale de ieșire din criză, astfel cum se prevede în partea introductivă a punctului 3.

                  H.

                  Va avea loc o reluare complementară a cooperării. Aceasta va putea include:

                              —

                              sprijinul eventual și observarea eventuală a unor noi alegeri;

                              —

                              continuarea punerii în aplicare a programului de sprijinire a justiției;

                              —

                              punerea în aplicare a programului european de consolidare a instituțiilor colectivităților locale și a serviciilor acestora;

                              —

                              punerea în aplicare a tuturor programelor și proiectelor semnate sau prevăzute în cadrul celui de-al optulea și al nouălea FED, dar cu privire la care nu au fost încă încheiate contracte.

            4.   Restabilirea deplină a ordinii constituționale

                  I.

                  Restabilirea deplină a ordinii constituționale în Mauritania va permite ridicarea tuturor restricțiilor enumerate anterior în conformitate cu articolul 96 alineatul (2) litera (a) al patrulea paragraf din acordul ACP-CE. Acest lucru va permite în special punerea în aplicare a întregului program indicativ al celui de-al zecelea FED (156 milioane EUR), ținându-se însă seama de eventuala necesitate de revizuire a programului ca urmare a efectelor sociale, economice și politice negative provocate de lovitura de stat din 6 august 2008.

         Monitorizarea măsurilor adecvate

      Uniunea Europeană va continua să monitorizeze cu atenție evoluția situației în Mauritania și va putea sprijini, după caz, punerea în aplicare a unei soluții politice consensuale la criză, în măsura în care această soluție va fi bazată pe elementele esențiale menționate anterior, în conformitate cu cerințele comunității internaționale. În acest scop, vor fi organizate misiuni periodice de monitorizare.
      Uniunea Europeană își rezervă dreptul de a examina și de a modifica măsurile menționate anterior luând în considerare eventuala evoluție a situației din Mauritania.
      Cu deosebită considerație,

            Pentru Comisie

         José Manuel BARROSO

            Pentru Consiliu

         J. POSPÍŠIL


title: Decizia Comisiei din 4 aprilie 2005 privind încheierea, prin semnare, a unui Acord de cooperare în domeniul utilizărilor pașnice ale energiei nucleare între Comunitatea Europeană a Energiei Atomice (Euratom) și Cabinetul de Miniștri al Ucrainei

text:
Anunţ juridic important

|

32006D0635

Jurnalul Oficial L 261 , 22/09/2006 p. 0026 - 0026 Jurnalul Oficial L 142 , 05/06/2007 p. 0168 - 0168

		Decizia Comisieidin 4 aprilie 2005privind încheierea, prin semnare, a unui Acord de cooperare în domeniul utilizărilor pașnice ale energiei nucleare între Comunitatea Europeană a Energiei Atomice (Euratom) și Cabinetul de Miniștri al Ucrainei(2005/635/Euratom)COMISIA COMUNITĂȚILOR EUROPENE,având în vedere Tratatul de instituire a Comunității Europene a Energiei Atomice, în special articolul 101 alineatul (2),având în vedere Decizia Consiliului din 24 septembrie 2004 de aprobare a încheierii, de către Comisie, a unui Acord de cooperare în domeniul utilizărilor pașnice ale energiei nucleare între Comunitatea Europeană a Energiei Atomice (Euratom) și Cabinetul de Miniștri al Ucrainei [1].întrucât:(1) Ar trebui încheiat Acordul de cooperare în domeniul utilizărilor pașnice ale energiei nucleare între Comunitatea Europeană a Energiei Atomice (Euratom) și Cabinetul de Miniștri al Ucrainei.(2) Comisia ar trebui să desemneze persoana autorizată să semneze acordul de cooperare în domeniul utilizărilor pașnice ale energiei nucleare în numele Comunității Europene a Energiei Atomice,DECIDE:Articolul 1Se decide în numele Comunității Europene a Energiei Atomice încheierea Acordului de cooperare în domeniul utilizărilor pașnice ale energiei nucleare între Comunitatea Europeană a Energiei Atomice (Euratom) și Cabinetul de Miniștri al Ucrainei.Textul acordului se atașează la prezenta decizie.Articolul 2Membrul responsabil de energie sau persoana desemnată de acesta în acest scop, este autorizată să semneze, în numele Comunității Europene a Energiei Atomice, Acordul de cooperare în domeniul utilizărilor pașnice ale energiei nucleare între Comunitatea Europeană a Energiei Atomice (Euratom) și Cabinetul de Miniștri al Ucrainei.Adoptată la Bruxelles, 4 aprilie 2005.Pentru ComisieAndris PiebalgsMembru al Comisiei[1] Nepublicat încă în Jurnalul Oficial.--------------------------------------------------


title: Decizia Comisiei din 17 noiembrie 1987 de modificare a Deciziei 87/305/CEE din 26 mai 1987 privind înființarea Comitetului consultativ pentru introducerea concurenței în domeniul achizițiilor publice

text:
Anunţ juridic important

|

31987D0560

Official Journal L 338 , 28/11/1987 P. 0037 - 0037 Finnish special edition: Chapter 6 Volume 2 P. 0172  Swedish special edition: Chapter 6 Volume 2 P. 0172  Ediţie specială în limba cehă Chapter 01 Volume 01 P. 170  - 170 Ediţie specială în limba estonă Chapter 01 Volume 01 P. 170  - 170 Ediţie specială în limba maghiară Chapter 01 Volume 01 P. 170  - 170 Ediţie specială în limba lituaniană Chapter 01 Volume 01 P. 170  - 170 Ediţie specială în limba letonă Chapter 01 Volume 01 P. 170  - 170 Ediţie specială în limba malteză Chapter 01 Volume 01 P. 170  - 170 Ediţie specială în limba polonă Chapter 01 Volume 01 P. 170  - 170 Ediţie specială în limba slovacă Chapter 01 Volume 01 P. 170  - 170 Ediţie specială în limba slovenă Chapter 01 Volume 01 P. 170  - 170

		19871117Decizia Comisieidin 17 noiembrie 1987de modificare a Deciziei 87/305/CEE din 26 mai 1987 privind înființarea Comitetului consultativ pentru introducerea concurenței în domeniul achizițiilor publice(87/560/CEE)COMISIA COMUNITĂȚILOR EUROPENE,având în vedere Tratatul de instituire a Comunității Economice Europene,întrucât, prin Decizia 87/305/CEE [1], Comisia a instituit Comitetul consultativ pentru introducerea concurenței în domeniul achizițiilor publice, a cărui misiune este să ofere asistență la evaluarea realităților economice, tehnice, juridice și sociale de pe piața achizițiilor publice;întrucât numărul membrilor comitetului era inițial stabilit la maximum douăzeci și patru, în temeiul articolului 3 din decizia în cauză;întrucât, pentru a permite comitetului să își îndeplinească eficient misiunea, în special în ceea ce privește evaluarea dimensiunii sociale a achizițiilor publice, numărul membrilor stabilit inițial se dovedește insuficient și se impune, în consecință, creșterea numărului de membri ai comitetului,DECIDE:Articolul 1Articolul 3 din Decizia 87/305/CEE se înlocuiește cu următorul text:"Comitetul cuprinde maximum douăzeci și cinci de membri".Articolul 2Prezenta decizie intră în vigoare la 17 noiembrie 1987.Adoptată la Bruxelles, 17 noiembrie 1987.Pentru ComisieCockfieldVicepreședinte[1] JO L 152, 12.6.1987, p. 32.--------------------------------------------------


Anunţ juridic important

|

52007BP0118(01)

1. Decizia Parlamentului European din 24 aprilie 2007 privind descărcarea de gestiune pentru execuţia bugetului Agenţiei Europene pentru Sănătate şi Securitate în Muncă aferent exerciţiului financiar 2005 (C6-0392/2006 - 2006/2159(DEC))

Jurnalul Oficial 074 E , 20/03/2008 p. 0214 - 0215

		1.Decizia Parlamentului European din 24 aprilie 2007 privind descărcarea de gestiune pentru execuţia bugetului Agenţiei Europene pentru Sănătate şi Securitate în Muncă aferent exerciţiului financiar 2005 (C6-0392/2006 — 2006/2159(DEC))Parlamentul European,- având în vedere conturile anuale finale ale Agenţiei Europene pentru Sănătate şi Securitate în Muncă pentru exerciţiul financiar 2005 [1],- având în vedere raportul Curţii de Conturi privind conturile anuale finale ale Agenţiei Europene pentru Sănătate şi Securitate în Muncă pentru exerciţiul financiar 2005, precum şi răspunsurile agenţiei [2],- având în vedere Recomandarea Consiliului din 27 februarie 2007 (5711/2007 — C6-0080/2007),- având în vedere Tratatul CE, în special articolul 276,- având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităţilor Europene [3], în special articolul 185,- având în vedere Regulamentul (CE) nr. 2062/94 al Consiliului din 18 iulie 1994 privind înfiinţarea Agenţiei Europene pentru Sănătate şi Securitate în Muncă [4], în special articolul 14,- având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menţionate la articolul 185 din Regulamentul (CE, Euratom) nr. 1605/2002 al Consiliului [5], în special articolul 94,- având în vedere articolul 71 şi anexa V la Regulamentul său de procedură,- având în vedere raportul Comisiei pentru control bugetar şi avizul Comisiei pentru ocuparea forţei de muncă şi afaceri sociale (A6-0105/2007),1. acordă directorului Agenţiei Europene pentru Sănătate şi Securitate în Muncă descărcarea de gestiune pentru execuţia bugetului agenţiei aferent exerciţiului financiar 2005;2. îşi prezintă observaţiile în cadrul rezoluţiei de mai jos;3. încredinţează Preşedintelui sarcina de a transmite prezenta decizie împreună cu rezoluţia, ca parte integrantă a acesteia, directorului Agenţiei Europene pentru Sănătate şi Securitate în Muncă, Consiliului, Comisiei şi Curţii de Conturi şi de a asigura publicarea acestora în Jurnalul Oficial al Uniunii Europene (seria L).[1] JO C 266, 31.10.2006, p. 19.= =.[2] JO C 312, 19.12.2006, p. 24.[3] JO L 248, 16.9.2002, p. 1. Regulament astfel cum a fost modificat prin Regulamentul (CE, Euratom) nr. 1995/2006 (JO L 390, 30.12.2006, p. 1).[4] JO L 216, 20.08.1994, p. 1. Regulament astfel cum a fost modificat prin Regulamentul (CE) nr. 1112/2005 (JO L 184, 15.7.2005, p. 5).[5] JO L 357, 31.12.2002, p. 72.--------------------------------------------------